Shinajpi Pilato Jesústa apisha,
paita azutica.
Suldamuna casha llaitura ahuasha,
Jesúspa umai churachinauca.
Shinallara puca llachapahua churachinauca.
”¡Alabashcangui,”
ninauca,
“judiuguna rey apu!”
Shina nisha paita sajmanauca.
Shinajpi Pilato cuti canzhama llucshisha,
judiugunara nica:
“Ricuichi,
paita llucchimuni canguna yachangaj,
ñuca mana ima cauźaras tupanichu paihuajpi.”
Jesús canzhama llucshica,
casha llaitu paihua umai,
puca llachapahua churarishca.
Pilato paigunara nica:
“¡Caiga cai runa!”
Sacerdote apuuna guardaunandi Jesústa ricusha caparinauca:
“Chacatai,
chacatai.”
Piláto paigunara nica:
“Cangunalla paita pushaichi,
chacataichi.
Ñuca ima cauźaras paihuajpi mana tupanichu.”
Judiuguna cutipanauca:
“Ley shimira charinchi;
ñucanchi ley shimimanda pai huañunami,
‘Diospa Churi ani,’
nishcamanda.”
Pilato caita uyasha maspas manzharica.
Cuti taripana huasii icusha,
Pilato Jesústa:
“¿Maimandara angui can?”
nisha tapuca,
Jesús mana imaras cutipacachu.
Shinajpi Pilato paita nica:
“¿Manzhu cutipahuangui?
¿Manzhu yachangui canda chacatangaj ushaira charini,
shinallara canda cacharinaras ushaira charini?”
Jesús cutipaca:
“Ñucahua mana ima ushairas charinguima,
mana ahua pachamanda cushca ajpi.
Chimanda ñucara intrigaj runa yali uchayujmi.”
Caita uyashcamanda Pilato Jesústa cacharingaj iyarica.
Astaun Judiuguna caparinauca:
“Can cai runara cacharisha,
mana Cesarba amiguchu angui.
Maicans paillara rey apu tucusha Cesarda cuntra ran.”
Shinajpi Pilato cai shimira uyasha,
Jesústa canzhama pushaca.
Taripanai tiarica,
‘Rumi Pata’ nishca pistui;
caita hebreo shimii ‘Gabata’ nishcami.
Pascua ista alichina punzha aca,
doce huras chaupi punzha mayan.
Shinajpi Pilato judiugunama nica:
“¡Caiga canguna Rey Apu!”
Paiguna caparisha ninauca:
“¡Llucchi,
llucchi,
paita chacatai!”
Shinajpi Pilato nica:
“¿Canguna Rey Apura chacatashachu?”
Shinajpi sacerdote apuuna ninauca:
“Cesarlla ñucanchi rey apumi,
shujpas illanmi.”
Shinajpi Pilato Jesústa paigunama intrigaca chacatangaj.
Paiguna Jesústa apisha pushanaucami.